《倦寻芳 秋日偶书》
清代·周翼椿

长天雨歇，秋意萧森，遣兴清昼。翠茗时烹，沈水自添金兽。

捲珠帘，步苔径，苧衣薄薄轻凉逗。讶年华，竟匆匆近了，重阳时候。

看篱下、黄花开遍，几阵风生，暗香盈袖。摘取归来，终日碧窗相守。

一抹残霞天已暮，画屏秋静黄昏后。写风光，入诗囊，已成还又。

作者简介：周翼椿，字德媗，贻繁侄女，长沙徐树录室。